
NASLOV
STRATEGIJA ZA MLADE V OBČINI RENČE – VOGRSKO 2025 - 2030
PRAVNA PODLAGA:  
· 18. člen Statuta Občine Renče-Vogrsko (Uradni list RS, št. 22/2012 – uradno prečiščeno besedilo, 88/2015, 14/2018 in 56/2025),
· 27. člen Zakona o javnem interesu v mladinskem sektorju (Uradni list RS, št. 42/10 in spremembe)
PREDLAGATELJ:  
Tarik Žigon, Župan

PRIPRAVLJALEC: 

Župan, občinska uprava 

OBRAZLOŽITEV:  

Strategija za mlade v Občini Renče-Vogrsko 2025-2030 je usmeritveni in izvedbeni dokument občine na področju mladinske politike. Dokument opredeljuje vizijo, strateške cilje, prednostna področja, ukrepe, časovnico, okvirne stroške in kazalnike spremljanja za obdobje do leta 2030. Strategija vsebinsko nadgrajuje Strategijo razvoja občine Renče-Vogrsko 2022-2030 ter zagotavlja bolj sistematično načrtovanje ukrepov za mlade kot pomemben razvojni potencial lokalne skupnosti.
Dokument je bil pripravljen v sodelovanju Občine Renče-Vogrsko in Ustanove Fundacija BiT Planota so.p. Priprava je temeljila na analizi statističnih in razvojnih podatkov, pregledu občinskih razvojnih dokumentov, participativnih delavnicah z mladimi, anketnem vprašalniku, pregledu primerov dobrih praks ter usklajevanju z občino in lokalnimi deležniki. V procesu so sodelovali mladi iz občine, predstavniki društev in organizacij, predstavniki občinske uprave in krajevnih skupnosti.

V okviru participativnega procesa so bile izvedene tri tematske delavnice z mladimi, in sicer 20. 9. 2024, 28. 9. 2024 in 5. 10. 2024 v Bukovici. Delavnic se je udeležilo 14 predstavnikov mladih iz celotne občine. Za širši vpogled je bila med 9. 10. 2024 in 29. 10. 2024 izvedena še spletna anketa med mladimi, v kateri je sodelovalo 25 anketirancev. Zaradi omejenega vzorca rezultati niso statistično reprezentativni za celotno populacijo mladih, vendar predstavljajo pomemben indikativni vpogled v zaznave, potrebe in predloge aktivnega dela mladih v občini.

RAZLOGI ZA PRIPRAVO STRATEGIJE:
Razlog za pripravo strategije je potreba po celovitem, usklajenem in dolgoročnem pristopu k mladinski politiki v občini. Mladi so hkrati nosilci prihodnjega razvoja in aktivni soudeleženci sedanjih družbenih procesov, zato njihovo vključevanje v oblikovanje lokalnih politik predstavlja pogoj za trajnostni razvoj občine. Strategija omogoča, da se posamezni ukrepi na področjih bivanja, mobilnosti, informiranja, prostega časa, športa, kulture, izobraževanja, zaposlovanja, podjetnosti in participacije povežejo v enoten okvir.

OCENA STANJA:
Občina Renče-Vogrsko ima po podatkih strategije stabilno, vendar demografsko občutljivo izhodišče. Število prebivalcev se je od leta 2008 do leta 2024 povečalo s 4.272 na 4.417 prebivalcev, kar pomeni povečanje za 145 oseb oziroma približno 3,4 %. Rast je skoraj v celoti posledica priseljevanja iz drugih občin, medtem ko je naravni prirast večino let negativen. Strategija posebej opozarja tudi na zmanjševanje števila mladih v starostni skupini od 15 do 29 let.

Mladi kot pozitivne vidike občine izpostavljajo naravo, reko Vipavo, Lakeness, športno infrastrukturo, varnost, mir in dobro lokacijo občine. Hkrati opozarjajo na slabo vzdrževane ceste in prometno infrastrukturo, pomanjkanje pločnikov in kolesarskih poti, pomanjkljiv javni prevoz, premalo dogodkov za mlade, slabo informiranost, omejeno dostopnost stanovanj in potrebo po dodatnih prostorih za druženje.

Anketni rezultati kažejo, da 72 % anketiranih mladih najraje živi v občini Renče-Vogrsko, 44 % jih meni, da sosednje občine nudijo več možnosti, 28 % pa ocenjuje, da so pri občini slišani. Pri prednostnih področjih so najvišje ocenili druženje in povezovanje mladih (povprečna ocena 2,48), prometne povezave (2,00), možnosti za šport (1,96) in varnost (1,80). Kar 52 % anketiranih se popolnoma strinja, da je njihova prihodnost odvisna od odločitev občine, 48 % pa se sploh ne strinja, da bi o njihovi prihodnosti odločali starejši namesto njih.

CILJI IN NAČELA:
Strategija določa štiri strateške cilje:

· izboljšati bivalne pogoje in dostopnost stanovanj za mlade ter mlade družine,

· spodbujati izobraževanje, zaposlovanje in podjetništvo mladih v občini,

· zagotoviti kakovostno preživljanje prostega časa, razvoj športa in kulture ter zdrav življenjski slog mladih,

· krepiti participacijo, informiranost in mobilnost mladih v občini.

Prednostna področja ukrepanja so: druženje in povezovanje mladih, mobilnost, informiranost, šport, kultura in zdrav življenjski slog, mladinsko in prostovoljno delo ter participacija, izobraževanje, delo in podjetnost mladih ter dostop mladih do stanovanj.

Temeljna načela strategije so participativnost, trajnost, enake možnosti, medsektorsko sodelovanje, podatkovno podprto načrtovanje, postopnost izvajanja ter redno spremljanje učinkov. Strategija posebej poudarja vključevanje mladih v vse faze izvajanja in spremljanja, tudi prek posvetovalne skupine župana oziroma drugega izbranega formalnega ali neformalnega mehanizma sodelovanja.

FINANČNE IN DRUGE POSLEDICE:
Sprejem strategije sam po sebi ne pomeni neposredne dodatne finančne obveznosti občinskega proračuna, saj gre za strateški in usmeritveni dokument. Finančne posledice bodo nastajale postopno ob izvajanju posameznih ukrepov, in sicer na podlagi letnih izvedbenih načrtov, občinskih proračunov, javnih razpisov, partnerstev z društvi, krajevnimi skupnostmi, javnimi zavodi, lokalnimi podjetji ter ob morebitnem pridobivanju državnih, evropskih, LAS in drugih zunanjih sredstev.

Druge posledice sprejema strategije so predvsem organizacijske in razvojne. Občina bo morala zagotavljati medresorsko usklajevanje, redno komunikacijo z mladimi, letno spremljanje kazalnikov, pripravo poročil o izvajanju ter vključevanje mladih v pripravo in evalvacijo ukrepov. Strategija lahko pozitivno vpliva na zadržanje mladih in mladih družin v občini, večjo vključenost mladih v odločanje, boljšo informiranost, večjo kakovost prostega časa, boljšo uporabo obstoječe infrastrukture, krepitev prostovoljstva, razvoj podjetnosti ter večjo privlačnost občine kot okolja za življenje, delo in ustvarjanje.
Pripravil:

Matjaž Zgonik
Višji svetovalec



Predlog sklepa:
Na podlagi 27. člena Zakona o javnem interesu v mladinskem sektorju (Uradni list RS, št. 42/10 in spremembe) in 18. člena Statuta Občine Renče-Vogrsko (Uradni list RS, št. 22/2012 – uradno prečiščeno besedilo, 88/2015, 14/2018 in 56/2025) je občinski svet občine Renče-Vogrsko na __ redni seji dne_____________________ sprejel 

S K L E P 

1. 

Sprejme se Strategija za mlade v Občini Renče – Vogrsko 2025 - 2030. 

2. 

Ta sklep začne veljati takoj.

Številka:   

Bukovica, 









Tarik Žigon

Župan

